Forslag til forskrift om opptak, studier og eksamen ved fagskolestudiet Brann, redning og samfunnssikkerhet ved Brann- og redningsskolen

Innhold

[Kapittel 1. Innledende bestemmelser 2](#_Toc115260177)

[Kapittel 2. Opptak 3](#_Toc115260178)

[Kapittel 3. Studierett og krav til studiefremdrift 5](#_Toc115260179)

[Kapittel 4. Oppmøte og arbeidskrav 6](#_Toc115260180)

[Kapittel 5. Eksamener, prosjektoppgaver og vurdering av praksisperiode 6](#_Toc115260181)

[Kapittel 6. Læringsmiljø og studentrepresentasjon 10](#_Toc115260182)

[Kapittel 7. Vurdering av skikkethet 11](#_Toc115260183)

[Kapittel 8. Utestengning, bortvisning og tap av studierett 12](#_Toc115260184)

[Kapittel 9. Klage og klagebehandling 12](#_Toc115260185)

[Kapittel 10. Ikrafttredelse 13](#_Toc115260186)

[Alternativ regulering for § 12 og § 13 13](#_Toc115260187)

Hjemmel: Fastsatt av styret ved Brann- og redningsskolen [dato] med hjemmel i lov 8. juni 2018 nr. 28 om høyere yrkesfaglig utdanning (fagskoleloven) § 16, § 21 og § 26 og forskrift 11. juli 2019 nr. 1005 om høyere yrkesfaglig utdanning (fagskoleforskriften) § 27 og lov 14. juni 2002 nr. 20 om vern mot brann, eksplosjon og ulykker med farlig stoff og om brannvesenets redningsoppgaver (brann- og eksplosjonsvernloven) § 18 d.

# Kapittel 1. Innledende bestemmelser

§ 1 *Formål og virkeområde*

Formålet med forskriften er å sikre rettigheter til personer som søker opptak til og som studerer ved fagskolestudiet Brann, redning og samfunnssikkerhet ved Brann- og redningsskolen.

Forskriften er en lokal forskrift for Brann- og redningsskolen, og gir utfyllende og supplerende bestemmelser til reguleringer i lov 8. juni 2018 nr. 28 om høyere yrkesfaglig utdanning (fagskoleloven), lov 14. juni 2002 nr. 20 om vern mot brann, eksplosjon og ulykker med farlig stoff og om brannvesenets redningsoppgaver (brann- og eksplosjonsvernloven) og forskrift 11. juli 2019 nr. 1005 om høyere yrkesfaglig utdanning (fagskoleforskriften).

§ 2 *Brann- og redningsskolens plikter*

Brann- og redningsskolen skal gi studentene utdanning, vurderinger og dokumentasjon i et forsvarlig læringsmiljø i samsvar med de lovene og reglene som gjelder for utdanningen og studieplanen for utdanningen.

Brann- og redningsskolen skal gi søkere og studenter nødvendig og tilstrekkelig informasjon om forhold av betydning for studiesituasjonen, og om deres rettigheter og plikter.

§ 3 *Søkere og studenters plikter*

Søkere og studenter skal følge de lovene, forskriftene og øvrig regelverk som gjelder for Brann- og redningsskolen og studieplanen som gjelder for studiet.

Studenten er ansvarlig for å holde seg orientert om sentrale datoer, eksamens- og prøveresultater og eventuelle klagefrister gjennom skoleåret.

Studenten skal betale studieavgift og registrere seg for hvert semester.

Studenten skal følge regler for helse, miljø og sikkerhet fastsatt av skolen eller som er påbudt av Arbeidstilsynet eller et annet relevant organ eller regelverk.

§ 4 Studieplan

Fagskolestudiet skal ha en studieplan som beskriver studiets opptakskrav, faginnhold og struktur, undervisnings-, lærings- og vurderingsformer.

Brann- og redningsskolen kan innenfor rammen av skolens akkreditering godkjenne endringer i godkjente studieplaner. Slike endringer kan tidligst gjøres gjeldende for neste studentkull. Studenter som berøres av endringer i studieplanen, skal sikres rimelige overgangsordninger.

§ 5 Rett til permisjon

Rett til permisjon i forbindelse med fødsel og omsorg for barn er regulert i fagskoleloven § 28.

Dersom studenten kalles inn til tjeneste i Forsvaret eller i Sivilforsvaret, har studenten rett til midlertidig avbrudd i studiet dersom det er umulig eller urimelig tyngende å gjennomføre studiet i henhold til opprinnelige planer. Dette forutsetter at studenten har varslet Brann- og redningsskolen innen rimelig tid etter å ha mottatt innkalling til slik tjeneste.

# Kapittel 2. Opptak

§ 6 *Generelt om opptak*

Bestemmelser om opptak er regulert i fagskoleloven § 16, brann- og eksplosjonsvernloven § 18 d og fagskoleforskriften kapittel 2.

Opptak til fagskolestudiet Brann, redning og samfunnssikkerhet ved Brann- og redningsskolen organiseres gjennom det samordnede opptaket til fagskoleutdanning ved Direktoratet for IKT og fellestjenester i høyere utdanning og forskning (Unit).

Søknad til fagskolestudiet Brann, redning og samfunnssikkerhet må registreres via Samordna opptak innen søknadsfristen 1. mars.

§ 7 *Generelle opptakskrav*

Søkere til fagskolestudiet Brann, redning og samfunnssikkerhet må enten ha relevant fag- og svennebrev, treårig yrkesfaglig opplæring, generell studiekompetanse, jf. Nasjonalt kvalifikasjonsrammeverk for livslang læring nivå 4, eller tilsvarende realkompetanse.

§ 8 *Spesielle opptakskrav*

Styret ved Brann- og redningsskolen bestemmer hvilke utdanningsprogram, fag- og svennebrev og treårig yrkesfaglig opplæring som gir grunnlag for opptak til fagskolestudiet. De ulike grunnlagene for opptak skal fremgå av studieplanen for fagskoleutdanningen.

§ 9 *Opptakskrav etter brann- og eksplosjonsvernloven*

For å kvalifisere for opptak til fagskolestudiet Brann, redning og samfunnssikkerhet må søkere i tillegg til å fylle kravene etter § 7 og § 8, også oppfylle følgende krav

* 1. helsekravene for utrykningskjøring, jf. forskrift om krav til opplæring, prøve og kompetanse for utrykningskjøring, jf. forskrift 12. juni 2009 nr. 637 om krav til opplæring, prøve og kompetanse for utrykningskjøring (utrykningsforskriften) § 6
  2. helsekravene for røyk- og kjemikaliedykker, jf. forskrift 12. juni 2011 nr 1357 om utførelse av arbeid, bruk av arbeidsutstyr og tilhørende tekniske krav (forskrift om utførelse av arbeid) § 3-23
  3. bestå fysiske tester for å oppfylle krav som er nødvendige for å kunne gjennomføre utdannelsen og å utøve yrket
  4. hatt førerett klasse B uavbrutt i minst 19 måneder pr. 1. mars i opptaksåret
  5. krav til god vandel.

Opptakskravene skal beskrives nærmere i studieplanen for utdanningen.

Styret ved Brann- og redningsskolen utarbeider nærmere retningslinjer for vurderingen av kravet til god vandel.

§ 10 *Språkkrav for søkere med utenlandsk utdanning*

Bestemmelser om språkkrav er regulert i fagskoleforskriften § 9.

Søkere med bestått og fullført videregående opplæring fra de andre nordiske landene er kvalifiserte for opptak uten tilleggskrav i norsk.

Søkere med fullført og bestått treårig videregående opplæring fra land utenfor Norden må dokumentere kunnskaper i norsk.

§ 11 *Søknad om opptak*

Brann- og redningsskolen er ansvarlig for at opptaket til fagskolestudiet Brann, redning og samfunnssikkerhet gjøres i henhold til lover og forskrifter.

I søknaden om opptak til fagskolestudiet må søkeren dokumentere følgende

1. relevant utdanningsprogram, fag- og svennebrev, treårig yrkesfaglig opplæring eller realkompetanse
2. førerett klasse B
3. erklæring fra lege som bekrefter at helsekravene etter § 9 a og b i denne forskriften er oppfylt
4. uttømmende politiattest.

Søknaden med dokumentasjon etter andre ledd må innen søknadsfristens utløp registreres i portalen til Samordna opptak ved Unit.

§ 12 *Rangering* av søkere

Rangering av søkere til fagskolestudiet Brann, redning og samfunnssikkerhet reguleres i fagskoleforskriften kapittel 3 og bestemmelser i kapittel 2 i denne forskriften.

Kvalifiserte søkere rangeres på grunnlag av relevante utdanningsprogram, fag- og svennebrev, treårig yrkesfaglig opplæring og realkompetanse

Rangeringen skjer ved utregning av poeng etter fagskoleforskriften § 14 til §16, og ved skjønnsmessig vurdering for realkompetansesøkere etter fagskoleforskriften § 17.

§ 13 *Innkalling til fysiske tester*

På grunnlag av rangeringen etter § 12 bestemmer Brann- og redningsskolen antallet søkere som hvert år skal innkalles til de fysiske testene etter § 9 c.

Det er kun søkere som oppfyller de øvrige opptakskravene etter kapittel 2 i denne forskriften som kan innkalles til de fysiske testene.

§ 14 *Vedtak om opptak*

Brann- og redningsskolen avgjør om søkeren oppfyller kravene for opptak til fagskolen.

§ 15 *Klage på vedtak om opptak*

Søkeren har rett til å klage på vedtak om opptak. Klagen behandles etter bestemmelsene i fagskoleforskriften kapittel 7 og kapittel 9 i denne forskriften.

# Kapittel 3. Studierett og krav til studiefremdrift

§ 16 Studierett

Studierett etableres ved at studenten aksepterer tilbud om studieplass, møter til studiestart, semesterregistrerer seg i henhold til fagskolens rutiner, og betaler semesteravgift og studieavgift hvert semester innen fastsatt frist.

Studierett gir rett til å delta i all organisert undervisning, veiledning, øvelser, oppgaveløsning, og praksis, og tilgang til læringsplattform og bibliotek. Studieretten gir også rett til å gå opp til eksamen i samsvar med gjeldende studieplan.

Studierett tildeles for en periode på to år fra oppstartstidspunktet. Det tillates en forsinkelse i studiet på ett år. En student som får innvilget permisjon etter § 5 får sin studierett forlenget med en tid som tilsvarer permisjonens lengde.

*§ 17 Studiefremdrift*

Studiet Brann, redning og samfunnssikkerhet er emnestrukturert, og de ulike emnene bygger på hverandre. Studenten skal som hovedregel følge fastsatt fremdrift for studiet, slik det fremgår av studieplanen.

Kravene til oppmøte og arbeidskravene i et emne må være godkjent før studenten kan avlegge eksamen i emnet og følge undervisningen i påfølgende semester.

Studenter som ikke oppfyller kravene til fremdrift i studiet etter andre ledd må ta emnet på nytt.

Alle eksamener i semester 1 og 2 må være bestått før oppstart av semester 3, og praksisperioden i semester 3 må være bestått før oppstart av semester 4.

Brann- og redningsskolen kan i særlige tilfeller gi dispensasjon fra kravene til fremdrift.

# Kapittel 4. Oppmøtekrav og arbeidskrav

§ 18 Oppmøtekrav og arbeidskrav

Det skal fremgå av studieplanen hvilke krav som stilles til oppmøte for hvert emne og hvilke arbeidskrav som stilles i hvert emne.

Kravene til oppmøte og arbeidskravene til hvert emne skal vurderes til godkjent eller ikke godkjent. Vurderingen foretas av faglærer.

Dersom en student ikke får godkjent arbeidskrav i et emne, har studenten rett til ett nytt forsøk i samme semester.

Godkjente krav til oppmøte og arbeidskrav er gyldige inntil det blir gjort større endringer i emnet, eller det fremkommer av studieplanen hvor lenge kravet om oppmøte og arbeidskravet er gyldig.

# Kapittel 5. Eksamener, prosjektoppgaver og vurdering av praksisperiode

§ 19 *Generelt om eksamener, prøver og annet arbeid*

Bestemmelser om eksamener, prøver og annet arbeid er regulert i fagskoleloven kapittel 5.

Studentenes kunnskaper, ferdigheter og generelle kompetanse skal prøves og vurderes på en upartisk og faglig betryggende måte. Styret fastsetter nærmere regler for eksamensavvikling.

§ 20 *Vurderingsformer*

Studentene vurderes under studiet og avslutningsvis i emner som fremgår av studieplanen. Studieplanen beskriver nærmere læringsutbytte, vurdering og vurderingsform for de ulike emnene.

Brann- og redningsskolen skal på et best mulig grunnlag vurdere om studenten har tilegnet seg de kunnskapene, ferdighetene og den generelle kompetansen som er beskrevet i læringsutbyttebeskrivelsene for utdanningen.

Ved fagskolestudiet benyttes følgende vurderingsformer:

1. Skriftlig eksamen
2. Muntlig eksamen
3. Prosjektoppgave
4. Vurdering av praksis i beredskap, forebygging og nødalarmering

Vurderingen skal være bestått/ikke bestått eller en gradert karakterskala fra A til E for bestått og F for ikke bestått.

§ 21 *Karakterskala*

Til vurderingen av eksamener og fordypningsoppgave benyttes karakterskalaen A til F basert på følgende kriterier:

|  |  |  |
| --- | --- | --- |
| A | Fremragende | Fremragende prestasjon som klart utmerker seg. Kandidaten viser svært god vurderingsevne, svært gode ferdigheter, og stor grad av selvstendighet. |
| B | Meget god | Meget god prestasjon. Kandidaten viser meget god vurderingsevne, selvstendighet og gode ferdigheter. |
| C | God | Jevnt god prestasjon som er tilfredsstillende på de fleste områder. Kandidaten viser god vurderingsevne, selvstendighet og gode ferdigheter på de viktigste områdene. |
| D | Nokså god | En akseptabel prestasjon med noen vesentlige mangler. Kandidaten viser en viss grad av vurderingsevne, selvstendighet og ferdigheter. |
| E | Tilstrekkelig | Prestasjonen tilfredsstiller minimumskravene, men heller ikke mer. Kandidaten viser liten grad av vurderingsevne, ferdigheter og selvstendighet. |
| F | Ikke bestått | Prestasjonen tilfredsstiller ikke de faglige minimumskravene. Kandidaten videre både manglende vurderingsevne, ferdigheter, og selvstendighet. |

Til vurdering av praksis i beredskap, forebygging og nødalarmering benyttes bestått eller ikke bestått.

§ 22 *Rett til å avlegge eksamen*

Studenter med studierett som har fått godkjent kravene til oppmøte og arbeidskrav i et emne, har rett til å gå opp til eksamen i emnet.

Kravene til oppmøte og arbeidskrav for de ulike studieemnene fremgår av studieplanen.

Tid og sted for eksamen fastsettes og kunngjøres av Brann- og redningsskolen. Studentene er ansvarlige for å holde seg orientert om tid og sted for eksamen.

§ 23 Oppmelding til eksamen

Studenter som er tatt opp til studiet, blir automatisk oppmeldt til ordinær eksamen.

Studenter som skal avlegge ny eller utsatt eksamen, blir automatisk meldt opp til første mulige eksamensgjennomføring.

§ 24 *Antall forsøk på eksamen*

En student har rett til å ta eksamen inntil tre ganger i samme emne. Tellende forsøk på eksamen er når studenten

* 1. har bestått eksamen
  2. får karakteren F/ikke bestått
  3. ikke møter til eksamen
  4. ikke leverer eksamensbesvarelsen innen frist
  5. har møtt til eksamen, men velger å trekke seg under eksamen
  6. får eksamen annullert grunnet fusk, forsøk på fusk, falske vitnemål eller annen uskikket opptreden
  7. ikke kan avlegge eksamen i et emne som følge av manglende oppmøte eller godkjenning av arbeidskrav.

En student som har bestått en eksamen kan kun ta opp igjen samme eksamen én gang.

§ 25 *Gyldig fravær til eksamen*

Som gyldig fravær regnes egen sykdom, alvorlig sykdom, ulykke eller dødsfall i nærmeste familie eller andre tungtveiende grunner.

Studenten skal levere dokumentasjon på fravær ved eksamen til fagskolen så raskt som mulig og senest innen én uke etter at eksamen ble påbegynt.

§ 26 Ny og utsatt eksamen

En student som ikke har bestått eksamen i et emne, har rett til å ta én ny eksamen i samme emne neste semester.

§ 27 *Eksamen under særlige vilkår*

Studenter med særskilte behov har i rimelig utstrekning rett til å få eksamen tilrettelagt for seg. Tilretteleggingen skal ikke føre til en reduksjon av de faglige kravene i det enkelte emnet.

§ 28 *Sensur*

Bestemmelser om sensur er regulert i fagskoleloven § 21.

Brann- og redningskolen oppnevner sensor ved eksamener, prøver, bedømmelse av oppgaver eller annet arbeid når resultatet inngår i vitnemålet eller innregnes i karakteren for utdanningen.

Sensuren skal være klar innen tre uker etter at en eksamen, prøve eller oppgave eller et annet arbeid er gjennomført, hvis ikke særlige grunner gjør det nødvendig å bruke mer tid.

Ved ny sensur etter fagskoleloven § 22 og § 23 benyttes én eller flere sensorer. Minst én sensor skal være ekstern. Karakteren kan endres til gunst eller ugunst for klageren.

Det skal gjennomføres ekstern evaluering av vurderingen eller vurderingsordningene.

§ 29 *Rett til begrunnelse og klage på karakterfastsetting*

Studenten har rett til å få begrunnelsen for karakterfastsettingen og kan klage skriftlig over karakteren. Nærmere bestemmelser om begrunnelse og klage på karakterfastsettingen er regulert i fagskoleloven § 22.

§ 30 *Klage på formelle feil ved eksamen*

En student har rett til å klage på formelle feil ved eksamen, prøve, eller annet arbeid. Nærmere bestemmelser om klager på formelle feil er regulert i fagskoleloven § 23.

§ 31 *Annullering av eksamen eller prøve*

Bestemmelser om annullering av eksamen eller prøver fremgår av fagskoleloven § 24.

*§ 32 Praksis i beredskap, forebygging og nødalarmering*

Studenter har rett til veiledning og tilbakemelding om hvordan de vurderes opp mot kriteriene for å bestå emnet Praksis i beredskap, forebygging og nødalarmering. Det skal gjennomføres en vurdering midtveis i praksisperioden.

Hvis det er tvil om studenten vil bestå emnet, skal det gis et skriftlig varsel så snart som mulig. Varslet skal angi hvilke kriterier som må være oppfylt for å bestå.

Dersom det fremkommer opplysninger om en student som er av en slik art at det utvilsomt gir grunnlag for å ikke bestå, kan studenten få karakteren «ikke bestått» selv om forutgående varsel ikke er gitt etter andre ledd.

En student som ikke har bestått praksis kan ikke klage på bedømmelsen av vurderingen etter fagskoleloven § 22 femte ledd, men har rett til å få tilrettelagt praksisperioden én gang til.

§ 33 *Vitnemål og karakterutskrift*

Bestemmelser om vitnemål og karakterutskrift er regulert i fagskoleloven § 19, fagskoleforskriften § 38 til § 41 og fagskoletilsynsforskriften § 2-7.

Brann- og redningsskolen skal utstede vitnemål for fullført og bestått fagskoleutdanning. En student som ikke har fullført og bestått fagskoleutdanning, kan be om en karakterutskrift.

*§ 34 Informasjon om eksamener, prøver og annet arbeid*

Informasjon om eksamener, prøver og annet arbeid skal fremgå av Brann- og redningsskolens nettsider.

# Kapittel 6. Læringsmiljø og studentrepresentasjon

*§ 35 Læringsmiljø*

Styret har det overordnede ansvaret for studentenes læringsmiljø. Styret og Brann- og redningsskolens administrasjon skal, i samarbeid med studentrådet, legge til rette for et godt og inkluderende læringsmiljø.

Styret, Brann- og redningsskolens administrasjon og studentrådet skal samarbeide for å forebygge og forhindre trakassering og seksuell trakassering, jf. likestillings- og diskrimineringsloven § 13.

Brann- og redningsskolen skal legge til rette for at læringsmiljøet og det fysiske og psykiske arbeidsmiljøet er fullt forsvarlig med hensyn til studentenes helse, sikkerhet og velferd.

Brann- og redningsskolen skal innen én måned etter oppstart av fagskolen etablere et læringsmiljøutvalg som er styrets rådgivende utvalg i saker som gjelder læringsmiljøet. Utvalget skal være en pådriver i læringsmiljøspørsmål, og bidra til diskusjon om denne tematikken på ulike nivåer i organisasjonen.

Øvrige bestemmelser om læringsmiljø fremgår av fagskoleloven § 15.

§ 36 *Studentombud*

Styret skal sørge for at studentene ved Brann- og redningsskolen har tilgang til et studentombud.

Studentombudet skal gi fagskolestudenter råd og hjelp i saker knyttet til deres studiesituasjon. Studentombudet kan ikke instrueres i sitt virke. Studentombudet har taushetsplikt etter forvaltningsloven § 13 til § 13 e.

Brann- og redningsskolen skal sørge for at informasjon om studentombudet, gjøres tilgjengelig for alle studentene.

Brann- og redningskolen skal utarbeide et budsjett for stillingen som studentombud og sørge for at studentombudet har en egnet arbeidsplass.

Studentombudet kan ansettes på åremål. Åremålsperioden kan være fire til seks år. Ingen kan være ansatt på åremål i en sammenhengende periode på mer enn tolv år.

§ 37 Studentråd og studentrepresentasjon

Brann og redningsskolen skal stimulere til at studentene oppretter et studentråd som ivaretar studentenes interesser og fremmer deres synspunkter.

Studentene ved fagskolen kan hvert år opprette et studentråd med tillitsvalgt fra hver klasse.

Styret og skolens administrasjon skal legge forholdene til rette slik at studentrådet kan gjennomføre sitt arbeid på en tilfredsstillende måte.

Studentrådet skal høres i alle saker som angår studentene.

Studentene skal være representert i alle kollegiale organer som tildeles beslutningsmyndighet ved fagskolen.

§ 38 Tillitsvalgte

Alle fagskoleklasser har rett til å velge en tillitsvalgt. I tillegg skal det velges en personlig vararepresentant.

Brann- og redningsskolen skal ta initiativ til at tillitsvalgt med vara velges.

Alle studentene i en klasse har rett til å stille til valg.

Den tillitsvalgte skal ivareta sine medstudenters interesser overfor Brann- og redningsskolens administrasjon og være administrasjonens kontaktperson overfor klassen.

Valget av den tillitsvalgte skal skje innen fire uker etter at utdanningen har startet.

Den tillitsvalgte representerer klassen i studentrådet.

# Kapittel 7. Vurdering av skikkethet

# 

§ 39 *Skikkethetsvurdering*

Krav til skikkethet er regulert i fagskoleloven § 26 og fagskoleforskriften kapittel 5.

Fagskolestudiet Brann, redning og samfunnssikkerhet er en utdanning der studenten i sin fremtidige yrkesutøvelse kan utgjøre en fare for liv, fysisk og psykisk helse, rettigheter og sikkerhet til barn, unge eller voksne i sårbare situasjoner.

Det skal foretas en løpende skikkethetsvurdering av alle studenter ved fagskoleutdanningen gjennom hele utdanningen, jf. fagskoleloven § 26 første ledd.

Skikkethetsvurderingen skal inngå i en helhetsvurdering av studentens forutsetninger for å kunne fungere i yrket.

*§ 40 Skikkethetsnemnd og skikkethetsansvarlig*

Styret ved Brann- og redningsskolen skal oppnevne en skikkethetsnemnd.

Styret skal oppnevne en ansatt ved Brann- og redningsskolen som ansvarlig for skikkethetsvurderingen. Skikkethetsansvarlig kan være medlem av skikkethetsnemnda og avgir innstilling til skikkethetsnemnda.

På bakgrunn av skikkethetsnemndas innstilling fatter styret selv vedtak om at en student ikke er skikket.

§ 41 *Klage på vurdering av skikkethet*

Studenten har rett til å klage på styrets vedtak om skikkethet. Klagen behandles etter bestemmelsene i fagskoleforskriften kapittel 7.

# Kapittel 8. Utestengning, bortvisning og tap av studierett

§ 42 *Utestengning og bortvisning*

Utestenging og bortvisning er regulert i fagskoleloven § 25.

§ 43 *Opphør av studierett*

Studieretten opphører når studenten skriftlig bekrefter å ha trukket seg fra studiet, når studiet er fullført og vitnemål er utstedt eller ved tap av studierett.

Studenten taper studieretten når studenten

1. ikke har møtt til studiets oppstart
2. ved tre eksamensforsøk ikke har bestått eksamen i samme emne
3. to ganger ikke har bestått praksisperioden
4. ikke har fullført og bestått studiet innen tre år etter studiestart og ikke har fått dispensasjon fra fremdriftskravene etter § 17
5. ved falskt vitnemål eller annen ugyldig dokumentasjon er innvilget opptak
6. unnlater å levere original dokumentasjon eller vitnemål når det blir etterspurt.

Vedtak om tap av studierett skal varsles, jf. forvaltningsloven § 16 og kan påklages.

# Kapittel 9. Klage og klagebehandling

§ 44 *Klage*

Alle klager på vedtak etter denne forskriften skal rettes til Brann- og redningsskolen.

§ 45 Nasjonal klagenemnd

Nasjonal klagenemnd for fagskoleutdanning skal behandle klager på enkeltvedtak innenfor virkeområdet til fagskoleforskriften § 43.

§ 46*Lokal klagenemnd*

Brann- og redningsskolen skal opprette en lokal klagenemnd etter fagskoleloven § 20 som skal behandle klager over enkeltvedtak. Klagenemnda skal også behandle andre klagesaker fra studentene og saker etter fagskoleloven § 23 til § 27.

Myndigheten til å treffe vedtak etter fagskoleloven § 23 til § 27 kan ikke delegeres til andre organer ved Brann- og redningsskolen.

Den lokale klagenemnda skal også behandle klager på saker om opptakskrav etter annen lovgivning, jf. denne forskriften § 9.

§ 47 *Saksbehandlingsregler*

Klager behandles i henhold til forvaltningslovens bestemmelser.

# Kapittel 10. Ikrafttredelse

*§ 48 Ikrafttredelse*

Denne forskriften trer i kraft [dato].

# Alternativ regulering for § 12 og § 13

§ 12 *Innkalling til fysiske tester*

Brann- og redningsskolen innkaller søkere som i søknaden har dokumentert at kravene for opptak etter § 7 til § 9 i denne forskriften er oppfylt.

§ 13 *Rangering* av søkere

Rangering av søkere til fagskolestudiet Brann, redning og samfunnssikkerhet reguleres i fagskoleforskriften kapittel 3.

Kvalifiserte søkere rangeres på grunnlag av relevante utdanningsprogram, fag- og svennebrev, treårig yrkesfaglig opplæring og realkompetanse og fysiske tester etter § 12 i denne forskriften.

Rangeringen skjer ved utregning av poeng etter fagskoleforskriften § 14 til §16 og § 18, og ved skjønnsmessig vurdering for realkompetansesøkere etter fagskoleforskriften § 17. Søkere som består fysiske tester etter § 9 c i denne forskriften får 100 konkurransepoeng.